
ORDENANÇA MUNICIPAL REGULADORA DE LES AIGÜES RESIDUALS I PLUVIALS DEL SISTEMA PÚBLIC DE SANEJAMENT DE GIRONA

CAPITOL I

DISPOSICIONS GENERALS

Article 1. Objecte

L'objecte de la present ordenança és garantir el correcte funcionament del sistema públic de sanejament d’aigües residuals de Sarrià de Ter dins el sistema de sanejament de Girona en la seva totalitat i dels seus components, així com de la xarxa separativa d’aigües pluvials i del seu aprofitament.

Article 2. Finalitats
L'Ordenança municipal sobre l'ús del sistema de sanejament es dicta per a l'acompliment de les següents finalitats: 

a) Regular l'ús i el control del sistema públic de sanejament de manera que es garanteixi el bon funcionament i la integritat de les obres i els equips que els constitueixen. 

b) Garantir, si s'escau, mitjançant els tractaments previs adequats, que les aigües residuals no domèstiques que s'aboquen al sistema públic de sanejament acompleixin els límits establerts a l'annex II o a les autoritzacions o permisos preceptius. 

c) Garantir que els abocaments de l'estació depuradora compleix les exigències establertes a la normativa vigent, de manera que no tinguin efectes nocius sobre el medi ambient i la salut de les persones. 

d) Garantir l'adequat tractament dels residus i de les emissions procedents del sistema públic de sanejament per tal d'evitar efectes nocius en el medi i la salut de les persones, i per tal d'assegurar el compliment de les normatives aplicables. 

e) Implantar la xarxa separativa d’aigües a les noves urbanitzacions, alhora que dotar a les noves construccions de l’àrea urbana del circuit separat d’aigües per a poder-se connectar a la xarxa, en cas de construir-se separada en un futur.

f) Minimitzar l’arribada d’aigües blanques al sistema de Sanejament de Girona (a l’Estació Depuradora d’Aigües Residuals), a través del seu previ retorn al medi natural a tots els indrets on això sigui possible

g) Garantir una mínima afectació al sistema fluvial de la ciutat en el moment del lliurament de les aigües blanques als torrents, rius, rieres o lleres públiques, evitant-ne l’erosió

h) Vetllar per a l’estalvi i reaprofitament de les aigües, en la seva àmplia possibilitat d’usos, emmarcat dins una nova cultura de l’aigua

Article 3. Definicions

Als efectes d’aquesta Ordenança, s'entén per: 

1. Sistema públic de sanejament de Girona (SPSG): el conjunt del sistema públic de sanejament de Girona d’aigües residuals i el sistema de les xarxes separatives de pluvials.

2. Sistema públic de sanejament d'aigües residuals (SPSAR) : el conjunt de béns de domini públic interrelacionats en un tot orgànic, compost per una o més xarxes locals de clavegueram, col·lectors, estacions de bombejament, estació depuradora d'aigües residuals i altres instal·lacions de sanejament associades, amb l'objecte de recollir, conduir fins a l'estació i sanejar, de manera integrada, les aigües residuals generades en un o més municipis. El Sistema de Sanejament de Girona està composat pels següents municipis: Girona, Salt, Sarrià de Ter, Sant Julià de Ramis, Vilablareix, polígon industrial de Fornells de la Selva, polígon Mas Aliu d'Aiguaviva, polígon El Jardí de Palol de Revardit, polígon industrial de Montfullà de Bescanó.

3. Sistema de les xarxes separatives d’aigües pluvials: el conjunt de bens de domini públic constituït per les xarxes de recollida exclusiva de les aigües pluvials, provinents dels habitatges, dels carrers, carreteres i/o aparcaments i les aboquen a la xarxa hidrogràfica (rius i rieres). El sistema inclou els sistemes de filtració i depuració que siguin precisos i l’abocament haurà de comptar amb el permís de l’Agència Catalana de l’Aigua.

4. Sistema públic de sanejament en alta (SPSA) : el conjunt de béns de domini públic constituït per l'estació depuradora d'aigües residuals, les estacions de bombejament i els col·lectors en alta associats. S'entén per col·lector en alta aquella instal·lació a la qual es connecten les xarxes de clavegueram col·lectives, conduint directament (per gravetat o bombejament) les aigües residuals recollides fins a l'estació depuradora d'aigües residuals. 

5. Sistema públic de sanejament en baixa (SPSB) : el conjunt de béns de domini públic constituït per la xarxa de clavegueram municipal, tant la xarxa unitària com la separativa, i les altres instal·lacions que, de conformitat amb la normativa de règim local, són de competència del municipi. 

6. Aigües residuals (AR) : les aigües utilitzades que, procedents d'habitatges, instal·lacions comercials, industrials, sanitàries, comunitàries o públiques, s'aboquen, a vegades, juntament amb aigües d'altra procedència. 

7. Aigües residuals urbanes (ARU) : les aigües residuals domèstiques o la barreja d'aquestes amb les aigües residuals no domèstiques i/o aigües d'escorrentia pluvial. 

8. Aigües residuals domèstiques (ARD) : les aigües residuals procedents dels usos particulars (sanitaris, dutxes, cuina i menjador, rentat de roba i vaixelles, etc.) generades principalment pel metabolisme humà i les activitats domèstiques no industrials, ni comercials, ni agrícoles, ni ramaderes. 

9. Aigües residuals no domèstiques (ARND) : totes les aigües residuals abocades des d'establiments utilitzats per efectuar qualsevol activitat comercial, industrial, agrícola o ramadera i que no siguin d'escorrentia pluvial. 

10. Aigües blanques (AB) : les aigües que no han estat sotmeses a cap procés de transformació de tal manera que la seva potencial capacitat de pertorbació del medi és nul·la i, per tant, no han de ser conduïdes mitjançant els sistemes públics de sanejament. La procedència és diversa: aigües destinades per al reg agrícola, aigües subterrànies, aigües superficials, deus o brolladors i aigües procedents de la xarxa d'abastament. 

11. Aigües pluvials (AP) : les aigües provinents de la precipitació atmosfèrica que, en funció del seu recorregut d'escolament, tenen un caràcter d'aigües blanques o d'aigües residuals urbanes. 

12. Residus: els llots originats a les instal·lacions de depuració d'aigües residuals urbanes i els materials més simples obtinguts en el pretractament de les aigües residuals i constituïts, bàsicament, per greixos, sorres i d'altres sòlids. 

13. Usuaris domèstics: aquells que aboquen aigües residuals domèstiques segons la definició de l'apartat 6. 

14. Usuaris no domèstics: aquells que aboquen aigües residuals no domèstiques segons la definició de l'apartat 7. 

Als efectes del Decret 130/2003, de 13 de maig, pel que s’aprova el Reglament dels serveis públics de sanejament, l’Ajuntament de Girona ostenta la consideració d’Administració competent i Ens gestor responsable de la gestió del sistema públic de sanejament de Girona i del seu abocament.

Article 4. Àmbit d'aplicació i consideració del servei
Aquesta Ordenança serà d’aplicació en el municipi de Girona, sense perjudici de la seva necessària extensió als municipis que configuren el sistema de sanejament de Girona, prèvia aprovació per la seva part.. L’assumpció per Sarrià de Ter es va fer mitjançant l’aprovació el 30 de novembre de 2004 pel Ple. 

El servei de clavegueram i de sanejament en general és un servei de recepció obligatòria per als usuaris de conformitat amb l’article 247.2 del Decret Legislatiu 2/2003, de 28 d’abril, pel que s’aprova el Text refós de la Llei municipal i de règim local de Catalunya.

Article 5.  Priorització del destí de les aigües
5.1. Sempre que sigui possible, les aigües pluvials i aigües blanques es reciclaran i destinaran a usos diversos (regadiu i rec, basses per a incendis, etc.). En no ser possible aquest ús, s’abocaran al sistema de lleres públiques directament, amb el previ tractament si aquest és necessari, garantint la minimització de  l’impacte per erosió o aportació de substàncies nocives, tal i com es deriva de l’article 7 

5.2. Quan sigui possible la instal·lació de captadors d’aigua de pluja, aquests seguiran els següents criteris generals:

a) En aquelles noves edificacions i construccions (tan de caràcter públic com privat) que incloguin el manteniment d’espais no pavimentats susceptibles de ser regats de superfície superior als 1000 m2, l’aigua de pluja s’ha de captar mitjançant una  instal·lació que garanteixi el seu emmagatzematge i conseqüent ús en les millores fitosanitàries sense tractament químic. En concret, es recolliran aigües pluvials de les teulades i terrats. En cas que aquestes aportacions no puguin satisfer les necessitats hídriques per al reg i/o altres usos, també s’autoritza la recollida de les aigües del jardí.

b) L’aigua procedent de la pluja es pot fer servir per al reg de parcs i jardins, neteja d’interiors i exteriors i qualsevol altre ús adequat a les seves característiques, exceptuant el consum humà.

c) El sistema de captació d’aigua de pluja ha de constar de les canalitzacions exteriors (canals) de reconducció de l’aigua de pluja, un sistema de decantació o filtratge d’impureses i un aljub o dipòsit d’emmagatzematge.

d) El disseny de la instal·lació ha de garantir que no es pugui confondre amb l’aigua potable i la impossibilitat de contaminar el seu subministrament. Pel que fa a la senyalització, en els punts de subministrament d’aquesta aigua i al dipòsit d’emmagatzematge, caldrà fixar un rètol indicatiu que expressi “aigua no potable” i el grafisme corresponent (una aixeta blanca sobre fons blau creuat per una aspa de color vermell). Aquest rètol ha d’estar col·locat en llocs fàcilment visibles en tots els casos.

e) El càlcul del dimensionat de la instal·lació s’ha de fer en funció de les necessitat particulars que cal cobrir. En el cas de l’ús de rec, s’ha de partir de la base que calen aproximadament quatre-cents litres d’aigua per a regar centre metres quadrats de gespa. En cap cas els dipòsits poden tenir unes dimensions inferiors als 15 m3.

f) Les canalitzacions exteriors han d’estar centralitzades en un punt (canal baixant) per facilitar la recollida de l’aigua i la seva entrada dins el dipòsit d’emmagatzematge.

g) Per garantir la qualitat de l’aigua emmagatzemada, cal disposar d’un sistema de filtració i decantació. El filtre ha de fer com a màxim 150 micres.

h) El dipòsit d’emmagatzematge s’ha de soterrar a uns 50 cm del nivell del terra i ha de ser de poliester i fibra de vidre, ja que són materials no porosos que garanteixen una millor qualitat de l’aigua, alhora que faciliten la neteja i el manteniment. Aquest dipòsit ha de comptar amb els següents elements: un sobreeixidor que tingui sortida al clavegueram (ha de tenir una mida el doble que el conducte d’entrada d’aigua), un equip de bombeig que proporcioni la pressió i cabal necessari per a cada ús, un recobriment d’obra que li serveixi de protecció i en garanteixi l’estat.

i) Sense perjudici de l’anterior, es podran utilitzar altres materials i sistemes, sempre que garanteixin les condicions de qualitat i seguretat.

j) En qualsevol cas, caldrà sotmetre’s al que disposa l’article 5.7 referent a “depósitos de reserva” de la “Orden de 9 de diciembre de 1975 por la que se aprueban las Normas Básicas para instalaciones de subministro de agua.
5.3. Quan sigui possible la instal·lació de sistemes d’aprofitament d’aigua sobrant de piscines, aquests seguiran els següents criteris generals:
a) En aquelles noves piscines (tan de caràcter públic com privat) que tinguin una superfície de làmina d’aigua superior a 40 m2, l’aigua sobrant s’ha de captar mitjançant un instal·lació que en garanteixi l’emmagatzematge i el conseqüent ús en les millors condicions fitosanitàries sense tractament químic.

b) L’aigua sobrant de les piscines prèviament filtrada i declorada, pot emprar-se per al rec de parcs i jardins, neteja d’interiors i exteriors, i qualsevol altre ús exceptuant el consum humà.

c) El disseny de la instal·lació ha de garantir que no es pugui confondre amb l’aigua potable i la impossibilitat de contaminar el seu subministrament. Pel que fa a la senyalització, en els punts de subministrament d’aquesta aigua i al dipòsit d’emmagatzematge, caldrà fixar un rètol indicatiu que expressi “aigua no potable” i el grafisme corresponent (una aixeta blanca sobre fons blau creuat per una aspa de color vermell). Aquest rètol ha d’estar col·locat en llocs fàcilment visibles en tots els casos.

d) El sistema de reutilització d’aigua sobrant ha de tenir un mecanisme que faciliti la canalització soterrada d’aquesta aigua cap a un dipòsit d’emmagatzematge.

e) El càlcul del dimensionat d’aquest dipòsit es farà en funció de  l’aigua que es renovi, de l’espai disponible i de la superfície de reg o l’ús que es destinarà.

f) Pel que fa a les característiques tècniques del dipòsit, caldrà ajustar-se al que disposa l’article anterior, amb l’afegit de la incorporació d’un filtre declorador de carbó activat.

g) En qualsevol cas, per tal de minimitzar els costos i aprofitar eficientment l’espai, es permetrà l’emmagatzematge conjunt de les aigües procedents de pluja i les de depuració de piscines en un mateix dipòsit sempre que es garanteixi el tractament d’aquesta aigua per mitjà de filtres

Article 6. Millors tecnologies disponibles
L’aplicació d’aquesta Ordenança es farà en cada cas d’acord amb la millor tecnologia disponible. Amb aquesta finalitat, els projectes presentats en cada moment s’hauran d’adaptar als canvis tecnològics que s’hagin produït, i tractar d’incorporar les darreres novetats tècniques.

Els annexos tècnics podran ser modificats a mesura que els nous mètodes i noves tècniques evolucionin. Així mateix, en el cas d’aparèixer materials alternatius al PVC i altres components menys nocius que aquest durant el seus procés de fabricació, es podran substituir els corresponents annexos tècnics de la present ordenança.

Article 7.  Abocament de les aigües blanques i pluvials al medi
7.1. Les xarxes separatives de pluvials, i especialment les que recullin aigües de carreteres i zones d’aparcament, hauran de comptar amb un sistema de tractament abans d’abocar a la llera pública, compost per basses de retenció, sistemes de filtració, o qualsevol altre que d’acord amb les millors tècniques disponibles permeti resultats similars de tractament de les primeres aigües d’escorrentia.

7.2. L’abocament de les aigües blanques i pluvials al medi s’haurà de realitzar de manera que s’integri adequadament a l’entorn i eviti de manera efectiva crear problemes d’erosió  dels llits i lleres fluvials.

7.3. El promotor haurà de disposar de les autoritzacions que calguin per tal de procedir al buidat de les aigües pluvials a la llera públic i haurà de garantir que l’abocament de les aigües pluvials no perjudiquen les lleres receptores. Així mateix haurà de fer-se càrrec del correcte funcionament del sistema.
7.4. En la realització d’obres amb moviments de terra, el constructor estarà obligat a aïllar hidrològicament l’obra per evitar que hi entrin aigües d’escorrentia de fora, mitjançant una cuneta perimetral o el mitjà que consideri més oportú. També caldrà  instal·lar barreres de fins, o basses de decantació si la mida de l’obra ho aconsella, als punts de sortida de drenatge de l’obra, per tal d’evitar fugues massives de terres i sòlids cap a les xarxes de clavegueram, pluvials o directament al medi receptor.
CAPITOL II

UTILITZACIÓ DEL SISTEMA PÚBLIC DE SANEJAMENT

Article 8. Ús obligatori de la xarxa de sanejament 

8.1
Totes les edificacions existents, rehabilitades o de nova construcció així com les activitats comercials o industrials, front la façana dels quals hi hagi una xarxa de clavegueram esdevé obligatori la connexió i l'abocament. 

Quan, excepcionalment, no  hi hagi xarxa de clavegueram enfront la finca, però sí a una distància inferior a 100 m. el titular haurà de conduir les aigües residuals mitjançant un clavegueró longitudinal que pot construir-se mancomunadament per tots els titulars de les finques ubicades en el tram esmentat. Aquest clavegueró s'executarà d'acord amb les directrius dels serveis tècnics municipals, i en els supòsits que s’hagi de sufragar mancomunadament entre diversos propietaris,   seran els serveis municipals els que determinin i distribueixin els costos entre els propietaris afectats.

8.2. Només s’eximeix la connexió al sistema públic de sanejament d’aigües residuals i es permetrà l’ús de sistemes de depuració autònoms autoritzats per l’Agència Catalana de l’Aigua quan no sigui possible la connexió a la xarxa de sanejament general, o bé és consideri que sigui més beneficiós pel medi. 

Article 9. Condicions prèvies per a la connexió al sistema públic de sanejament 

Per a qualsevol connexió al sistema públic de sanejament, cal que la xarxa estigui en servei i que compleixi les condicions que s'estableixen en aquesta Ordenança. 

Article 10. Requisits i característiques bàsiques per a les noves connexions al sistema de sanejament. Sifons, ventilacions i arquetes prèvies a la connexió

10.1. Per a la connexió física al sistema públic de sanejament s'haurà de sol·licitar el corresponent permís de connexió i complir els requisits mínims següents: 

a) Plànol de la xarxa de desguàs interior de l'edifici en planta i alçada, a escales respectives 1:100 i 1:50, detallant expressament els sifons generals i la ventilació aèria. Al plànol en planta hi haurà el punt de connexió a la xarxa de sanejament que prèviament hauran determinat els serveis tècnics municipals. 

b) Descripció de les disposicions i dimensions adequades per a un desguàs correcte, amb especificacions del material, diàmetre i pendent longitudinal. 

c) Instal·lació d'un sifó general en cada edifici per tal d'evitar el pas de gasos i múrids. Entre l'escomesa del clavegueró i el sifó general de l'edifici, es disposarà obligatòriament d'una canonada de ventilació, sense sifó ni cap tancament, a la qual podran conduir-se les aigües pluvials sempre que, respectant la lliure ventilació, els punts laterals de recollida estiguin adequadament protegits per sifons o reixes antimúrids.

Si per motius tècnics o de realització, que caldrà justificar en el Projecte d’Execució, no és pot portar a terme la solució de la ventilació indicada en l’apartat anterior, és podrà substituir el tub de ventilació per façana, i obtenir el mateix objectiu, fen que els baixants que recullen ARD, conservin el diàmetre del seu recorregut a l’ultima planta i que perllonguin el seu traçat, per sobre de la coberta de l’edificació, amb una altura suficient per no provocar males olors en l’ultima planta. 

d) La connexió a la xarxa de sanejament de les activitats que estiguin compreses a l'article 8.1 i els blocs d'habitatges superiors a 25 unitats, s'haurà de fer en un pou de registre existent de la xarxa de sanejament. Quan la distància entre dos pous de registres sigui superior a 50 m. es podrà connectar entremig sempre i quan es construeixi un altre pou de registre. El pou de registre complirà les característiques que es descriuen a l'annex IV.

e) La connexió de la resta d'activitats podrà fer-se directament a la xarxa de clavegueram sense necessitat d'haver d'anar a un pou de registre, excepte en el cas que la connexió es faci a un col·lector. En tots els casos s'haurà de connectar a la part superior de la claveguera, garantint l'estanqueïtat del sistema i evitant que la connexió redueixi la secció de pas. En cap cas es permetrà la connexió lateral disminuint la secció útil de la claveguera i/o a contracorrent. Si la connexió s'ha de fer a un col·lector, s’hauran de seguir les indicacions de l’article 25 d’aquesta ordenança.

f) Quan la cota de desguàs no permeti la conducció a la claveguera per gravetat, l'elevació de les aigües anirà a càrrec de la propietat de la finca. En aquest cas no es podrà exigir a l'Ajuntament cap responsabilitat pel fet que a través del clavegueró de desguàs puguin penetrar a la finca particular, aigües procedents de la claveguera pública.

10.2. Tota activitat que aboqui aigües residuals no domèstiques haurà d'ubicar, abans de la connexió al sistema i en totes i cadascuna de les connexions que posseeixi, una arqueta de registre lliure de qualsevol mena d'obstacle i accessible en tot moment als serveis tècnics competents per a l'obtenció de mostres. L'arqueta de registre complirà les característiques que es descriuen a l'annex IV.  Totes les activitats, hauran de posar una reixa de desbast de llum adequada a la naturalesa dels seus abocaments, d’un màxim de 60 mm de pas net, abans d'abocar a la xarxa pública de sanejament. Aquesta instal·lació romandrà sempre dins de la parcel·la objecte de l’activitat industrial.

Els cabals punta abocats a la xarxa municipal s'hauran de laminar si, en un moment donat, poden alterar el funcionament normal i calculat del sistema.

10.3. Si els efluents no compleixen les condicions i limitacions establertes, l’usuari té l’obligació de construir, explotar i mantenir al seu càrrec totes les instal·lacions de pretractament, homogeneïtzació i tractament que calguin fins que l’abocament compleixi la legislació vigent.

 En les activitats industrials, s’haurà de controlar específicament el cabal i la qualitat dels abocaments  en el cas de neteja de tancs. El seu buidat es farà en època de vacances o circumstancies anàlogues. En cap cas es podran sobrepassar els límits establerts en el Decret.

Està prohibit totalment l’ús d’aigua per la dilució dels abocaments, excepte en cas d’emergència.

10.4. L'arqueta haurà de disposar, quan el permís d'abocament així ho estableixi, d'un element aforador, d'acord amb el que estableix el DL 3/2003, de 4 de novembre, pel qual s'aprova el Text refós de la legislació en matèria d'aigües de Catalunya, amb un registre totalitzador per a la determinació exacta del cabal abocat. Si els volums d'aigua consumida i els volums d'aigua abocada fossin aproximadament els mateixos, la mesura de la lectura del cabal d'aigua per abastament podrà ésser utilitzada com aforament del cabal abocat.   Si per les dimensions de l’arqueta o, per  interferència amb els serveis públics que passen per sota de la vorera o, qualsevol altre impediment plenament justificat, no és pogués ubicar en la via pública, és col·locarà dins de l’edificació conservant totes les condicions d’accés , previ informe favorable dels Serveis Tècnics Municipals.

10.5. Les activitats domèstiques i no domèstiques hauran de construir xarxes internes separatives de tal manera que no podran abocar les aigües pluvials en la xarxa interna de residuals i viceversa. Les activitats no domèstiques procuraran la unificació dels abocaments generats en els processos productius.

10.6. En el cas que la pròpia edificació disposi de sistema separatiu, es disposarà un sifó per cada escomesa, prescindint de si els cabals pertanyen a aigües residuals domèstiques o aigües plujanes. La seva finalitat és evitar, tant com sigui possible, que les restes provinents de les cobertes (planes  o en pendent) buidin directament a la xarxa general d’aigües plujanes, amb la conseqüent acumulació de sòlids dins de la mateixa.

10.7. Les obres de connexió al sistema de sanejament estan subjectes a les prescripcions de la normativa urbanística. 

10.8. Totes les despeses derivades de les actuacions de connexió al sistema, així com les de conservació i manteniment seran a càrrec de la persona interessada.

10.9. Connexions compartides

En el cas de connexions compartides, aquells que hagin obtingut llicència per la construcció d’un clavegueró i, sempre que la seva secció i cabal ho permeti, estan obligats a admetre-hi AR provinents de les finques d’aquells particulars que obtinguin la corresponent autorització municipal, per la qual primer hauran d’assumir l’obligació de contribuir a les despeses ocasionades per la construcció de l’esmentat clavegueró i de les que origini la seva conservació, de manera que aquelles estaran compartides pels seus usuaris.

El repartiment de despeses s’ajustarà a allò que en cada cas convinguin els usuaris del mateix. En el cas que hi hagi manca d’acord, l’Ajuntament de Girona és el que repartirà els costos de construcció i manteniment. El repartiment es farà en funció del volum de AR que cadascun hi evacuï.

10.10 Manteniment del clavegueró

Totes les connexions de les edificacions fins el punt de connexió a la xarxa, tinguin les característiques que tinguin i prescindint de l'ús al que es destinen, hauran de mantenir-se netes i en condicions de treball òptim de tots els seus components. Les despeses aniran, sempre, a càrrec de la propietat de l’edificació.

Quan s’observi alguna anomalia que faci necessària alguna obra de reparació o neteja del clavegueró o claveguerons, es requerirà a la propietat, perquè porti a terme amb la màxima celeritat possible les esmentades obres. Es donarà un termini per dita realització, si passat aquest termini no s’haguessin portat a terme, l’Ajuntament de Girona podrà procedir a l’execució subsidiària, de les obres necessàries, a càrrec del propietari.

En el cas al que l’evacuació de les AR s’hagi de fer mitjançant bombeig per no tenir cota suficient per desguàs natural, l’escomesa haurà d’anar proveïda d’una vàlvula de retenció (situada dins de la finca particular i mai en la via pública) que impedeixi l’entrada de les aigües de la xarxa general a l’edificació.                                   

En el cas que el projecte presentat ja prevegi la instal·lació dins de l’edificació a construir, d’una activitat concreta, s’haurà de dissenyar la xarxa d’acord amb les determinacions d’aquest article, així com pel que fa a la regulació dels abocaments.

L’Ajuntament de Girona podrà adjudicar a empreses especialitzades, mitjançant concurs públic, les obres de connexió a la xarxa de sanejament.

Article 11. Condicions per a la utilització del sistema públic de sanejament

11.1. Resten obligats a obtenir el permís d'abocament al sistema públic de sanejament i a respectar les prohibicions establertes en l'annex I i les limitacions que contempla l'annex II d'aquesta Ordenança:


a)
Els abocaments de caràcter no domèstic procedents d'activitats compreses en les seccions C, D i E de la Classificació Catalana d'Activitats Econòmiques (CCAE) de 1993, aprovada pel Decret 97/1995, de 21 de febrer. 


b)
Els abocaments de caràcter no domèstic que estan compresos en altres seccions de la CCAE, l'activitat dels quals generin abocaments superiors als 6.000 m3/any. 

11.2. L'Ens Gestor també podrà exigir d'obtenir el permís d'abocament a les activitats compreses a l'apartat 11.1 b) que generin un cabal inferior a 6.000 m3/any i que el seu abocament comporti un risc pel Sistema de Sanejament de Girona. 

11.3. Els usuaris domèstics i la resta d’usuaris no domèstics compresos a qualsevol secció de la CCAE, l'activitat dels quals generi aigües residuals domèstiques, no estan obligats a sol·licitar el permís d'abocament al Sistema de Sanejament de Girona, però si, a respectar les prohibicions establertes en l'annex I d'aquesta Ordenança. 

11.4. L'Ens gestor inscriurà d'ofici els abocaments d'aquestes activitats en el cens d'abocaments que regula l'article 19 d'aquesta Ordenança.

Article 12. El permís d'abocament al sistema 

12.1. El permís d'abocament al sistema és atorgat d'acord amb el règim regulat a l'article 14. 

12.2. L'atorgament d'aquest permís faculta als usuaris i usuàries per realitzar abocaments d'aigües residuals i pluvials als sistemes públics de sanejament en les condicions que s'hi estableixin. 

Article 13. Documentació

Les persones titulars de les activitats a què es refereix l'article 11.1 han d'aportar la documentació que recull l'annex III de la present Ordenança per tal d'obtenir el permís d'abocament, d'acord amb el règim regulat a l'article 14 següent. 

Article 14. Règim d'obtenció del permís d'abocament

14.1.  En el cas d'activitats compreses en l'àmbit d'aplicació de la Llei 3/1998, de 27 de febrer, de la intervenció integral de l'Administració ambiental, l'obtenció del permís d'abocament se sotmet al règim regulat a la llei esmentada. 

14.2. En cas que les activitats subjectes a permís d'abocament no es trobin compreses en l'àmbit d'aplicació de la Llei 3/1998, de 27 de febrer, regirà la normativa de procediment administratiu. 

Article 15. Contingut del permís d'abocament al sistema
15.1. El permís d'abocament al sistema inclourà com a mínim: 

a) Els límits màxims admissibles de les característiques de l'abocament per a l'establiment de les quals s'haurà de tenir en compte l'assoliment dels objectius de qualitat del medi. 

b) El cabal mitjà abocat (m3/d) i cabal màxim abocat (m3/h). 

c) L'obligació d'instal·lar una arqueta que permeti l'aforament i la presa de mostres en el termini màxim d'un mes a comptar des de la notificació de la resolució. L'arqueta haurà de disposar d'un element aforador amb les característiques establertes en l'article 10.4 d'aquesta Ordenança quan el cabal de l'abocament i d'abastament siguin diferents. 

d) El període de proves que no podrà excedir un any per tal d'avaluar les incidències de la connexió al normal funcionament del sistema de sanejament. 

e) La durada màxima del permís d'abocament. 

15.2 . El permís d'abocament al sistema podrà, a més, establir limitacions, condicions i garanties pel que fa a: 

a) Límits sobre l'horari de l'abocament. 

b) Registres de planta en relació als abocaments. 

c) Programes d'execució d'instal·lacions de depuració. 

d) Aforament de cabals. 

e) Les obligacions adquirides per l'usuari o usuària. 

f) Altres que estableixi l'ens gestor. 

15.3.  El permís d'abocament al sistema pot establir l'obligació de realitzar autocontrols per part del titular de l'activitat, d'acord amb l'establert a la Llei 3/1998, de 27 de febrer, de la intervenció integral de l'Administració Ambiental, quan es tracti d'activitats compreses en el seu àmbit d'aplicació o bé d'usuaris o usuàries que, pel cabal i/o per la càrrega contaminant i/o pel fet de manipular productes perillosos, comportin un elevat risc d'impacte sobre el sistema públic de sanejament. 

15.4.  El permís pot incloure excepcions temporals als requeriments especificats en l'annex II d'aquesta Ordenança en el cas que s'aprovi un programa que garanteixi el compliment d'aquestes exigències en un termini de dotze mesos o en el cas que es presenti un projecte de reducció de la contaminació tècnicament viable i temporalment possible. 

15.5.  Quan els abocaments d'aigües residuals els generin activitats compreses en l'àmbit d'aplicació de la Llei 3/1998, de 27 de febrer, les prescripcions del permís d'abocament al sistema s'integraran en la resolució que posa fi al procediment en els termes previstos en la dita Llei. 

15.6. La inspecció i control de les condicions establertes en el permís d'abocament correspon a l'Ajuntament.

Article 16. Revisió del permís d'abocament al sistema
16.1. Sens perjudici del previst a la Llei 3/1998, de 27 de febrer, el permís d'abocament al sistema s'haurà de revisar quan es produeixi algun canvi significatiu en la composició de l'abocament, quan s'hagin alterat substancialment les circumstàncies concurrents en el moment del seu atorgament, o quan n'hagin sobrevingut d'altres que justificarien la denegació del permís o el seu atorgament amb condicions diferents. 

En tot cas, caldrà procedir a l'esmentada revisió quan la càrrega contaminant abocada per a les activitats respecte el total tractat pel sistema sigui significativa i dificulti el tractament en les condicions adequades. 

Igualment, es revisarà el permís d'abocament quan l'efecte additiu d'abocaments de les mateixes característiques qualitatives en dificulti, també, el seu tractament adequat. 

16.2. Si la revisió comporta la modificació de les condicions de l'abocament s'atorgarà un termini, que en cap cas pot excedir de dotze mesos, per adaptar-se als nous requeriments. 

Article 17. Revocació del permís d'abocament al sistema
El permís d'abocament podrà ser revocat en els supòsits següents: 

a) Revocació de l'autorització o llicència que permeti el desenvolupament de l'activitat. 

b) Incompliment dels requeriments efectuats per l'adequació de l'abocament a les condicions establertes. 

c) Com a mesura aparellada a una sanció. 

Article 18. Obligacions de la persona titular del permís d'abocament
18.1.  La persona titular del permís d'abocament ha de complir les obligacions següents: 

a) Comunicar amb caràcter immediat a l'ens gestor qualsevol avaria en el procés productiu i/o qualsevol incidència que pugui afectar negativament a la qualitat de l'abocament al sistema. 

b) Comunicar amb caràcter immediat a l'ens gestor qualsevol circumstància futura que impliqui una variació de les característiques quantitatives i/o qualitatives de l'abocament perquè l'ens gestor procedeixi, si s'escau, a la revisió del permís. 

c) Disposar d'un pla d'autoprotecció elaborat de conformitat amb allò establert en la legislació sectorial en coordinació amb el que estableixi el pla d'autoprotecció del sistema elaborat per l'ens gestor. 

d) Adaptar la seva activitat i, si s'escau, les seves instal·lacions, a les mesures i actuacions que resultin del pla d'autoprotecció del sistema de sanejament. 

18.2. En el supòsit en què es produeixi una descàrrega al sistema deguda a cas fortuït, l'usuari titular de l'activitat causant de la descàrrega està obligat a: 

a) Comunicar la descàrrega a l'Ajuntament de Girona i l'Agència Catalana de l'Aigua tot i especificant les següents dades: 

· Nom, identificació i ubicació de l'activitat. 

· Cabal i matèries abocades. 

· Hora i causes de la descàrrega. 

· Descripció de les mesures adoptades. 

b) Actuar, si s'escau, d'acord amb el que prevegi el seu pla d'autoprotecció. 

c) Adoptar les mesures necessàries per minimitzar els efectes negatius i els danys causats al sistema.

Article 19. Cens d'abocaments al sistema 

L'ens gestor durà un cens d'abocaments al sistema on inscriurà els abocaments sotmesos a permís d'abocament al sistema, fent-hi constar, entre altres extrems: 

a) Nom, adreça, NIF de la persona/es titular/s de l'activitat i Classificació Catalana d'Activitats Econòmiques. 

b) Dades bàsiques sobre el cabal abastat i abocat. 

c) Situació administrativa del permís d'abocament al sistema. 

Article 20. Prohibicions i limitacions

20.1
. Resta prohibit: 

a) L'abocament de les substàncies que s'estableixen en l'annex I de la present Ordenança.

b) La dilució per aconseguir uns nivells d'emissió que permetin el seu abocament a sistema, excepte en casos d'extrema emergència o de perill imminent i, en tot cas, amb comunicació prèvia a l'ens gestor. 

c) L'abocament d'aigües blanques i aigües pluvials al sistema d’aigües residuals quan pugui adoptar-se una solució tècnica alternativa per existir a l'entorn de l'activitat una xarxa separativa d’aigües pluvials o una llera pública. En cas contrari s'haurà d'obtenir un permís específic per realitzar aquests abocaments. 

20.2
. Els abocaments no domèstics que continguin substàncies de les establertes en l'annex II de la present Ordenança, hauran de respectar les limitacions que s'hi estableixen. 

20.3. Es podran adoptar limitacions diferents a les establertes en l'apartat anterior quan, en aplicació de les millors tècniques disponibles, s'aconsegueixi que, per a una mateixa càrrega contaminant fixa abocada al sistema, el cabal abocat considerat en el permís d'abocament decrementi a causa de l'estalvi d'aigua per part de l'establiment. 

Article 21. Abocament mitjançant camions cisterna

21.1. Els abocaments mitjançant camió cisterna, tindran un únic punt d'abocament situat a l'estació depuradora d’aigües residuals de Girona. Només s'autoritzarà l'abocament, sempre i quan el productor sigui del Sistema de Sanejament de Girona, en els següents casos:

· Les aigües residuals generades que provinguin de fosses sèptiques d'usuaris domèstics i d'usuaris no domèstics, l'activitat dels quals generi aigües residuals domèstiques, i que estiguin situats a més de 100 m. de la xarxa de clavegueram. 

· Les aigües residuals de neteges del sistema públic de sanejament.

· Les aigües residuals de neteges o desembossos de xarxes internes d'habitatges particulars o blocs d'habitatges i d'usuaris no domèstics, l'activitat dels quals generi aigües residuals domèstiques.

21.2
. L'abocament que s'hagi de realitzar mitjançant camions cisterna ha de respectar les prohibicions i limitacions establertes en els annexos I i II d'aquesta Ordenança, excepte les limitacions del bloc 1 de l'annex II pel que fa a la DQO, la DBO, les partícules en suspensió i els sulfurs.

21.3. L'ens gestor durà un cens on inscriurà tots els abocaments mitjançant camions cisterna que hagi atorgat, la situació administrativa dels vehicles, així com la procedència i naturalesa dels abocaments que, mitjançant aquest sistema, s'efectuïn. 

CAPÍTOL III

Article 22.  Paràmetres de càlcul de les escomeses per a edificis de nova construcció o en fase de rehabilitació
Com a complement de les exigències estipulades en l’article 10 d’aquesta ordenança  s’estableixen els següents paràmetres mínims de càlculs:

Càlcul d’aigües plujanes:

Intensitat de pluja: 108 l/m2/h

s = superfície considerada en m2

c = coeficient d’escorrentia de la superfície considerada

I = intensitat de pluja l/m2/h

Q = (sccxi)/3600  en l/seg

Càlcul d’aigües residuals (AR) pel mètode de les descàrregues

	  Aigües negres
	  Tipus d’aparell
	 Descàrregues

	
	           w.c

         dutxa

       aigüera

      rentadora

  rentavaixelles

       safareig

        lavabo

          bidet

       abocador

  urinari de peu 

       banyera
	          4

          3

          3

          3

          3

          3

          1

          2

          8

          2

          4


Coeficient multiplicador del núm. total de descàrregues en edificis semipúblics 1,4

Coeficient multiplicador del núm. total de descàrregues en edificis públics 2

Una vegada obtingut el número total de descàrregues la fórmula a emprar és la següent:

Q (en litres / seg) = (0,33 * total descàrregues) ½ 

El coeficient de simultaneïtat en els edificis amb sistema unitari serà del 100%

Article 23.  Característiques tècniques de les escomeses.

      El diàmetre mínim de les escomeses varia en funció dels materials emprats:

      P.V.C homologat, segons Norma UNE-EN 1401-1, amb unió per junta elàstica labiada: 160 mm de diàmetre nominal exterior i tot el conjunt d’accessoris. característiques fixades en les fitxes 1.1.1; 1.1.2.1; 1.1.2.2; 1.1.2.3.; 1.1.2.4; 1.1.2.5; 1.1.2.6; 1.1.2.7; 1.1.2.8  i  1.1.2.9, corresponents a l’Annex IV d’aquesta ordenança.

      Formigó vibropremsat amb unió encadellada: 200 mm diàmetre nominal interior; característiques fixades en la fitxa 1.1.6 de l’esmentat Annex IV.

el tècnic redactor del projecte d’edificació, haurà de sol·licitar a l’Ajuntament de Girona les dimensions i característiques de l’escomesa i del punt de connexió acompanyant la següent documentació i dades:

a) El volum en l/seg. a evacuar, calculat  en funció dels paràmetres anteriors. El tipus d’aigües residuals segons les definicions establertes en l’article 3 d’aquesta ordenança.

b) La diferència de cota en centímetres entre el nivell de la vorera acabada amb la seva entrega amb l’edifici i la ubicació del centre del tub de sortida del sifó o sifons antimúrids en el punt on es  col·locarà o col·locaran.

c) S’acompanyarà plànol d’emplaçament de l’obra i indicació del lloc on és vol l’escomesa per part del projectista i signat pel mateix.

d) El permís d’abocament si és tracta d’un buidat tipus ARND. 

En el supòsit de tractar-se  d’escomeses de nova construcció solament s’hauran d’aportar les dades establertes en els anteriors paràgrafs. 

      En el supòsit de tractar-se d’escomeses existents i que es volen reutilitzar, aquestes dades s’hauran de complementar amb la determinació del tipus de material, el diàmetre i el pendent de l’escomesa existent. Del resultat de l’examen de l’escomesa existent se’n pot derivar la seva disconformitat i no acceptació per considerar-la insuficient i/o el seu estat físic deteriorat. En aquest supòsit s’haurà de procedir a la construcció d’una nova escomesa.

      L’Ajuntament  lliurarà la informació sol·licitada, en la qual hi constarà el diàmetre de la canonada i totes les característiques de la mateixa així com la idoneïtat del punt de connexió i la seva concreció en el seu cas. 

Aquesta informació s’haurà d’acompanyar obligatòriament al Projecte Tècnic necessari per a la sol·licitud de les llicències d’obres i/o d’activitats o ambientals a  presentat davant de  l’Ajuntament de Girona, incorporant  l’anterior fitxa .  

Totes les despeses generades en la fase d’informació seran a càrrec del promotor de l’edificació o de l’activitat.

Les tasques d’informació relatives a les característiques de les escomeses i del punt de connexió, podran ser encomanades a les empreses que tinguin adjudicades les prestacions dels serveis municipals en matèria de sanejament.

Article 24. Execució  de la nova connexió o supervisió de la connexió a  l’existent

         1) Escomesa de nova connexió.

En el moment que el promotor de l'edificació vulgui procedir a executar la connexió, haurà de formalitzar el corresponent permís d’obertura de la via pública a l’Ajuntament.  Les obres de connexió  seran supervisades pels Serveis Tècnics Municipals, sense perjudici de la seva delegació formal a empreses de servei, els quals hauran d’emetre el corresponent informe de conformitat d’execució, tant pel que respecte al moviment de terres, disposició de l’escomesa amb la seva connexió a la xarxa i reposició de la pavimentació. L’informe també inclourà l’estat de neteja de residus provinents de la pròpia obra, tant pel que fa a la xarxa pública com al clavegueró privat. 

         2) Escomesa existent, en una edificació existent, i que es vol utilitzar

Es procedirà a la comprovació de l’estat de conservació i de neteja  (abans d’iniciar els treballs de procedir a la connexió de l’edificació) tant de la pròpia escomesa com de la xarxa pública. Una vegada comprovada la bondat del seu estat és podrà procedir a autoritzar-la  per part de l’Ajuntament. Totes les tasques seran supervisades pels Serveis Tècnics Municipals o de l’empresa de servei que correspongui, els quals hauran d’emetre el corresponent informe de conformitat d’execució i connexió. L’informe també inclourà l’estat de neteja de residus provinents de la pròpia obra, tant pel que fa a la xarxa pública com al clavegueró privat, i la corresponent justificació gràfica obtinguda. 

        3) Escomesa existent en una urbanització de promoció privada o pública

Seran d’aplicació els mateixos criteris que en el paràgraf 2 anterior

Totes les despeses generades en la fase d’execució seran a càrrec del promotor de l’edificació.

L’informe facilitat per l’Ajuntament indicant la conformitat amb l’execució o execucions de la o les connexions s’haurà de lliurar juntament amb el Certificat final d’Obres quan es demani la primera ocupació de l’edificació. La no presentació paralitzarà els tràmits d’obtenció de la primera ocupació.

Article 25. Punts de connexió a la xarxa i execució de les connexions

Si és possible, i mentre no provoquin problemes de durabilitat ni de ruïna, provocats per la ruptura excessiva de les parets del pou  o,  d’accés al mateix, es procurarà fer les connexions de les escomeses en els pous de registre, existents en la xarxa. Es considera problemàtica la connexió quan en el pou ja existeixen tres connexions del tipus que siguin, apart de les provocades per la pròpia xarxa principal. Els serveis tècnics de l’Ajuntament decidiran si procedeix, o no, la connexió.

Si en el tram en què és projecta la connexió els pous de registre de la xarxa existent estan separats per més de 50 metres, es procedirà a la construcció d’un pou intermedi  segons retalls grafiats en les fitxes, 2.2.1, 2.2.2, 2.2.9 i 2.2.10 de l’annex IV d’aquesta Ordenança,  que anirà  a càrrec del promotor de l’edificació a connectar.

La possible construcció d’un pou de registre, que no estigui motivada la seva construcció per la distància entre pous existents, vindrà donada pel caràcter i importància de l’escomesa. La decisió correspondrà als serveis tècnics de l’Ajuntament.

Si, amb caràcter excepcional, l’escomesa ha d’incidir en un col·lector en alta, la connexió no és farà mai a la volta de formigó o a la llosa de coberta de la secció de la canalització. Sempre es portarà  a terme en la part vertical de la secció.              

El punt d’entroncament amb la xarxa es procurarà que sempre s’executi per la generatriu superior de la canonada considerada, prescindint del material que la composi. Si aquest és de P.V.C., es realitzarà amb les peces especials necessàries indicades en les fitxes 1.1.2.1; 1.1.2.2; 1.1.2.3; 1.1.2.4; 1.1.2.5; 1.1.2.6; 1.1.2.7; 1.1.2.8 i 1.1.2.9.de l’Annex IV d’aquesta ordenança ja que l’escomesa també haurà de ser del mateix material. Si és de formigó prefabricat, mitjançant una arqueta cega de dimensions adequades al diàmetre de l’escomesa. En aquest últim cas es protegiran els laterals de la canalització principal, amb formigó en massa HM-20/b/20/I per compensar el debilitament sofert per la secció en el punt de connexió. El diàmetres mínims en cas de que el material sigui P.V.C. serà de 160 mm de diàmetre nominal exterior i, si és de formigó prefabricat, 200 mm de diàmetre nominal exterior. Tota la longitud de l’escomesa es protegirà amb un gruix mínim de 15 cm. de formigó HM-20/b/20/I.

CAPÍTOL IV

Article 26. Criteris de disseny de les xarxes de clavegueram i de cadascun dels seus elements a les noves urbanitzacions

En aquest article s’exposaran els criteris generals i de detall que ha de tenir el tècnic encarregat de la redacció d’un projecte de sanejament. L’objectiu és la redacció del projecte sigui el més correcte possible a nivell hidràulic i l’obra pugui ser executada amb les menys dificultats possibles.

a) Consideracions generals:

El traçat s’ha de portar a terme procurant que la xarxa pública estigui situada, sempre, en sol públic i de fàcil accés.

El sistema d’evacuació serà sempre separatiu. Només en aquelles circumstàncies, especialment justificades, i amb l’informe favorable per part dels serveis tècnics municipals, es permetrà que aquesta xarxa no sigui separativa. 

En les zones de nova urbanització el promotor haurà de prendre les mesures necessàries per tal de compensar l'impacte hidrològic d’aquesta, i procurar que el cabal punta de l’hidrograma de la zona després de la urbanització sigui el mateix, o inferior, al que hi havia a la zona abans d’urbanitzar
En vials que tinguin una amplada  inferior a 20 metres en total es planificarà la xarxa per la calçada. Si l’amplada és superior és disposarà una xarxa per sota cada vorera

Tota la xarxa estarà interconnectada entre ella i amb les existents de les rodalies,  això últim sempre que sigui possible, formant un mallat.

En els casos en què la generatriu superior dels tubs de la xarxa resti a una fondària del fons de la caixa del paviment de calçada, excavada o terraplenada, inferior a 80 cm, el tub o tubs afectats s'hauran de protegir en tot el seu perímetre amb formigó HM-20/B/20/I  i un gruix no inferior a 20 cm. en les zones afectades.

La plantació d’arbrat en les rodalies de la xarxa guardarà una separació mínima de 2,50 metres. Si això no fos possible, per raons d’urbanització, és procedirà a protegir la canonada amb formigó HM-20/B/20/I en la zona directa sota l’arbre  i un gruix no inferior a 15 cm. per evitar la penetració de les arrels dins de la xarxa.

Si l'obra projectada està situada dins del nivell freàtic, els càlculs han de contemplar la incidència i pertorbacions que pot provocar en el funcionament de la xarxa la penetració del volum que és determini per part del projectista. Aquest volum es quantifica en un mínim de 30.000 l/Km/dia.

Si la xarxa projectada estarà situada en una llera activa, és important protegir-la dels efectes de l’erosió externa de les aigües superficials i de l’excavació de solcs que puguin amenaçar l’estabilitat de la instal·lació. S’haurà d’assegurar la no flotabilitat dels tubs, si aquests poden resultar afectats pels efectes, que tenen el seu origen  en les aigües provinents del nivell freàtic o de la pròpia llera, i que poden provocar moviments no desitjats en la xarxa, sobretot si es tractat de tubs de PVC. El projecte incorporarà les dimensions, el tipus d’ancoratge, el ritme d’ubicació i les seves dimensions. 

El tipus de formigó a emprar en els casos en què la secció del projecte no es trobi en un catàleg comercial de prefabricats, o el projectista cregui més oportú, una secció construïda “in situ” serà: HA-25/B/20/IIa+E. El tipus de ciment serà SR (preventiu de l’acció dels sulfurs) i la relació aigua/ciment de 0,50. La secció tindrà les dimensions que calguin, però la cobertura serà sempre amb volta de canó i disposarà d’una cubeta central o lateral d’amplada mínima 40 cm.

Com a pas previ a l’inici de qualsevol obra pública o privada, tant en l’interior de les parcel·les com a la via pública, si haurà d’adjuntar un informe sobre  l’estat de neteja  i de la presència de formigó o morter dins de la cubeta de l’embornal abans del començament de les obres. En les tasques que s’han de portar a terme per a la inspecció final de la connexió, si ha d’afegir un informe favorable de l’estat de l’embornal.

Tots els elements que formaran part de la xarxa estaran dins de la relació de materials homologats per l’Ajuntament de Girona.

Article 27. Pous de registre

Una de les funcions dels pous de registre és reflectir, a nivell de carrer, el traçat de la xarxa  de clavegueram. S’han de col·locar en la intersecció dels conductes, creuament de carrers, canvis de direcció o de secció, pendents, etc. És a dir, en totes les singularitats que pugui presentar la xarxa.

La distància mínima entre pous serà de 50,00 m. Si el pendent que té la xarxa no permet l’autoneteja, la distància de separació serà de 35,00 m.

Els pous tindran les característiques constructives que s’indiquen en les fitxes números  2.2.1, 2.2.2, 2.2.9 i 2.2.10.

En el cas dels pous de registre de col·lectors visitables es construiran amb les dimensions i ubicació adequades i no trencant simplement la volta i aixecant les parets sobre les parets del col·lector.

Si es tracta de pous de caiguda en una xarxa no visitable, l’amplada del pou és calcularà mitjançant la fórmula d>= 0,36 * V(0,666 + 0,6(0,5714, on

h = desnivell entre les generatrius inferiors dels tubs que arriben i surten del pou.

v = velocitat de l’aigua a l’entrada del pou en m/seg.

La funció de l’aplicació d’aquesta  fórmula és evitar el desgast de la paret  del pou enfrontada al tub superior que incideix en el pou.

La cara superior de la solera de base dels pous de caiguda estarà sempre protegida per llambordins granítics o d’un material d'igual resistència al xoc i al desgast.

Com que el llavi inferior del conducte superior tindrà un procés inevitable de desgast, es considera recomanable la construcció d’un dau de formigó que, al mateix temps que serveix de suport al tub, retarda el procés de desgast.

Si el salt es produeix en un col·lector visitable, cal construir un ràpid, que consisteix esquemàticament en inclinar el col·lector 45°C per guanyar el desnivell. 

Adossades a la cubeta s’hi han de disposar uns esglaons per permetre l’accés del personal de manteniment. La cubeta del ràpid és protegirà amb resina d’epoxi.

A cada ràpid és disposarà un pou de registre. 

L’accés a l’interior dels pous o de la xarxa és portarà a terme mitjançant graons. 

Característiques i dimensions especificades en la fitxa 1.4.1

Mentre el pou no sigui de caiguda es formarà una mitja canya, per sobre de la seva solera de suport, formada per la meitat del tub de major diàmetre que surt del pou  i formigonat totalment l’espai entre semitub i les parets del pou. En els girs, la mitja canya ha de tenir forma circular per facilitar el recorregut de les aigües negres.

El tancament de la boca de l’entrada del pou es farà mitjançant una tapa de fosa dúctil. Les característiques s’indiquen en les fitxes número 1.2.1 i 1.2.3, si és cega i  en el número 1.2.2  si és ventilada. A les zones de trànsit rodat, les tapes seran sempre del tipus E-600, mecanitzades i amb tanca elàstica de seguretat. Si el pou està a la vorera la tapa serà D-400 amb tanca. En el supòsit que la secció del vial tingui forma de V, o bé les aigües de pluja s’hi puguin recollir, es col·locarà una tapa reixada amb tanca elàstica de seguretat, perquè el pou  faci la doble funció de pou i d’embornal. El diàmetre mínim de la boca d’entrada serà sempre de 60 cm.

L’accés a l’interior del pou es portarà a terme mitjançant la col·locació de graons. Les seves característiques s’especifiquen en la fitxa número 1.4.1.

Si els diàmetres de la xarxa no superen els 60 cm. es podrà efectuar el gir, dels canvis en el sentit de circulació de les aigües residuals, amb un angle de 90°C.  Amb diàmetres compresos entre 60 cm i 120 cm i el gir a efectuar és en angle agut, es modificarà el traçat  de forma que els girs resultin amb dos angles obtusos. Es disposarà un pou de registre a l’inici del canvi i un altre a la sortida. La distància de separació entre els dos pous és de sis diàmetres (llargada en metres) del de diàmetre superior.

Si el diàmetre de la xarxa és superior a 120 cm el canvi de direcció és portarà a terme mitjançant corbes d’acord circular de radi mig (en l’eix) superior o igual a quatre diàmetres del conducte de diàmetre superior (llargada en metres). Es disposarà un pou en el centre del gir, per a la comprovació i inspecció de la xarxa en càmara de TV

La pèrdua de càrrega experimentada en cada gir, que s’expressa en metres, pot ésser compensada situant el tub de sortida del pou més baixa que el d’entrada, de manera que el desnivell sigui igual a la pèrdua de càrrega existent. Si per motius del pendent no es possible, s’ha de calcular l’augment del diàmetre per tal d’anul·lar la pèrdua de càrrega.

En el cas del col·lector amb gir en corba d’acords, s’incrementarà el pendent del tram de l’acord en un valor igual a la de la pèrdua de càrrega.

Article 28. Canvis puntuals en la secció de la xarxa

En el cas que per la presència d’un obstacle en la via pública no es pugui continuar amb la secció o traça prevista, i no es pugui desplaçar l’obstacle i s’hagi de procedir a qualsevol canvi sobre el s’havia previst, la solució comptarà amb el vist i plau dels Serveis Tècnics encarregats del Sanejament de l’Ajuntament de Girona, tant a nivell de projecte (si se sap en el moment de la seva redacció), com si és un imprevist que es presenta en el moment de l’execució.           

Article 29.  Embornals
La funció dels embornals és recollir les aigües de pluja que cauen a la via pública i conduir-les a la xarxa de sanejament, sigui aquesta unitària o separativa.

El caixó de l’embornal tant es pot construir “in situ” amb formigó en massa HM-20/B/20/I amb un tractament impermeabilitzant; amb maons calat per a revestir remolinat amb morter de ciment i lliscats per dintre, o bé prefabricats amb un material adequat a les condicions de treball i neteja del manteniment. Les dimensions han de ser capaces de poder disposar-hi la reixa de recollida (característiques i dimensions en la fitxa 1.3.1). El detall del caixó i de la seva col·locació és  el grafiat en la fitxa  1.3.1.

Els embornals col·locats sobre un sistema unitari seran sifònics sempre. Els col·locats en un sistema separatiu portaran incorporada una sorrera abans del buidat de la connexió del tub d’escomesa, d’acord amb les fitxes 1.3.4, 1.3.5, 1.3.8.  Els embornals col·locats en un sistema separatiu portaran incorporada una sorrera dins del caixó d’acord amb les fitxes 1.3.4, 1.3.5 i 1.3.8

Sempre que els pendents ho permetin, es disposarà un embornal al bell mig dels passos de vianants.

Els embornals, a part de l’esmentat en el paràgraf anterior, es col·locaran aproximadament cada 35 metres, entre ells, i a cada costat de les voreres. 

La cota de la reixa sempre estarà a un nivell 2 cm. inferior al de la rigola que delimita la zona pavimentada. La rigola continuarà la seva traca per davant de l’embornal amb la finalitat d’apartar les màquines piconadores, quan es portin a terme les tasques de pavimentació, de la connexió caixó-tub d’escomesa.

En casos normals la reixa tindrà les característiques establertes en la fitxa 1.3.1 i quan sigui necessària molta capacitat d’evacuació de l’aigua de pluja, si cal la construcció d’interceptors amb més capacitat de recollida, la reixa a col·locar serà la de la fitxa 1.3.2 , i el caixó adequat a les seves dimensions. Els materials del caixó els mateixos que pels embornals.

Si s’ha de procedir a l’evacuació de les aigües de pluja del sistema unitari mitjançant la construcció d’un sobreixidor al medi, el coeficient de dilució serà d’1/3. La tapa o tapes d’accés al mateix, tindran les mateixes característiques que les establertes pels pous de registre i en les seves mateixes situacions.

Article 30. Tubs  per la xarxa de sanejament

Els tubs prefabricats i de secció circular compliran les condicions establertes en el “Pliego de Prescripcions Técnicas para Tuberias de Saneamiento de Poblaciones MOPU 1986”, per a resistència a l’aixafada.

La classificació de les seccions i materials que s’admeten per la construcció de xarxes de sanejament és:

1) Seccions de formigó en massa

a) Seccions circular 

· a.1) De formigó vibro-premsat amb unió encadellada. Classificacions A-B-C-D

· a.2) Tub de campana de compressió radial amb junta elàstica. Normes ASTM  C-14. Classificacions A-B-C-D per a resistència a l’aixafada.

         b) Seccions Ovals

· b.1) En el cas que es consideri adequada la utilització d’una secció oval, s'haurà de justificar plenament l'ús, i s’ha de tenir especial cura en l’elecció del tipus de tub, dels junts i de l’execució. Sempre es protegiran amb formigó HM-20/B/20/I fins a 2/3 de la seva alçada  sortint de la solera d'anivellació. El gruix de protecció el determinarà el Projecte d’Urbanització.

Seccions “in situ”

c.1) La secció o seccions s’encofraran a peu d’obra. El formigó a emprar complirà la normativa vigent per a formigons HA-25/B/20/IIa+E. El tipus de ciment a emprar serà resistent al sulfat (SR). El gruix mínim de parets serà de 25 cm. 

Seccions de formigó armat

Seccions circular 

a.1) De formigó de campana de compressió radial amb junta elàstica. ASTM C-76. Classificacions B-C-D 

a.2) Tub de campana de compressió radial amb junta elàstica. Normes ASTM C-76 M i C-497 M. Classificacions B-C-D

Seccions “in situ”   

b.1) La secció o seccions s’encofraran a peu d’obra. El formigó a emprar complirà la normativa vigent per a formigons HA-25/B/20/IIa+E. El tipus de ciment a emprar serà resistent al sulfat (SR). El gruix mínim de parets serà de 20 cm. 

Tubs de P.V.C.

a)Seccions circulars

· a.1) Tub de parets alveolars. Característiques especificades en la fitxa 1.1.3

· a.2) Tub amb unió elàstica labiada.  Homologat per la norma  UNE-EN                        1401-1

· a.3) Tots els accessoris tindran les característiques indicades en les fitxes 1.1.2.1; 1.1.2.2; 1.1.2.3; 1.1.2.4; 1.1.2.5; 1.1.2.6; 1.1.2.7; 1.1.2.8 i 1.1.2.9

4) Complements prefabricats

4.1) Bases per a pous de diàmetres 100 i 120  cm

4.2) Peces verticals per a parets de pou diàmetres interiors nets 100 i 120  cm. Alçades 30, 50 i 125 cm.

4.3) Con de pou de diàmetres 100/60 i 120/60 cm

4.4) Resistència mínima del formigó 27,5 kp/cm²

4.5) Normativa UNE 83.302/83.303/83.304 

Article 31 Previsió, càlcul i execució d’escomeses a les noves xarxes

El projecte d’urbanització portarà incorporades les dimensions i justificació del càlcul de les escomeses, segons les previsions establertes en el planejament aprovat.

Els seus diàmetres mínims seran de 160 mm de diàmetre nominal exterior en el cas de tubs de P.V.C. segons UNE-en 1401-1 i de 200 mm de diàmetre nominal interior si són de formigons prefabricats. 

Si és possible, i mentre no provoquin problemes de durabilitat ni de ruïna, provocats per la ruptura excessiva de les parets del pou,  o  d’accés al mateix, és proposarà fer les connexions de les escomeses en els pous, de registre projectats en la nova xarxa. Es considera problemàtica la connexió quan en el pou ja existeixen tres connexions del tipus que siguin, apart de les provocades per la pròpia xarxa principal. 

A més a més de les escomeses d’aigües residuals, s’ha de preveure la recollida de les aigües plujanes dels vials i zones verdes, per tal de reduir al màxim possible les connexions a la xarxa, en el cas al que hi hagi coincidència de lloc físic per un habitatge i un embornal. En aquest supòsit es portarà a terme una sola connexió. Evidentment, s’haurà de tenir en compte l’acumulació de volums, d’aigües residuals domèstiques i d’aigües plujanes, per dimensionar el tub de connexió a partir de l’embornal.  El manteniment i conservació de l’escomesa anirà a càrrec del propietari o propietaris de l’edificació connectada. 

Totes les connexions que tinguin caràcter d’escomesa i el seu diàmetre sigui inferior a 300 mm es protegiran totalment, en tot el seu traçat, des de la xarxa general fins a l’edificació,  amb 15 cm, com a mínim, de formigó en massa HM-20/B/20/I per a tot el seu perímetre.  El diàmetres mínims, en cas de que el material sigui P.V.C., serà de 160 mm de diàmetre nominal exterior i, si és de formigó prefabricat, 200 mm. de diàmetre nominal exterior. 

El punt d’entroncament amb la xarxa, si aquesta és de P.V.C. es realitzarà amb les peces especials necessàries indicades en les fitxes 1.1.2.1; 1.1.2.2; 1.1.2.3; 1.1.2.4; 1.1.2.5; 1.1.2.6; 1.1.2.7; 1.1.2.8 i 1.1.2.9. ja que l’escomesa també haurà de ser del mateix material. Si la xarxa general és de formigó en massa, i sempre que els pendents ho permetin, es connectarà per la generatriu superior de la canonada mitjançant una arqueta cega (segons les especificacions de la fitxa 2.3.1). En aquest cas es protegiran amb formigó en massa HM-20/B/20/I per a cada lateral del tub de la xarxa general per neutralitzar el debilitament de secció provocat per la connexió. Mai, en cap cas, el tub d’escomesa pot envair la secció neta de la xarxa principal.

Article 32. Càlcul i dimensionat de la xarxa.

La xarxa es podrà dimensionar amb el mètode que l’autor del projecte consideri més adient per la zona on es desenvoluparà el projecte. Pel dimensionat i càlcul s’haurà de tenir en compte els criteris generals de priorització del destí de les aigües expressats en l’article 5 d’aquesta ordenança i, pel que respecta a les aigües blanques i pluvials,  considerar en primer lloc les possibilitat d’aprofitament o bé d’abocar-les al sistema de lleres públiques directament o a través d’una xarxa separativa d’aigües pluvials.

Si la urbanització que es pensa portar a terme té per damunt d’ella, terrenys susceptibles d’urbanització, segons el planejament vigent. Les dimensions de la seva xarxa hauran de tenir en compte l’aportació que representaran aquests cabals en el futur. Aquesta condició és independent que el sistema sigui unitari o separatiu.

Els diàmetres mínims seran de 315 mm. de diàmetre nominal exterior en tubs de P.V.C i de 400 mm. de diàmetre nominal interior en els tubs de formigó de qualsevol tipus.

	TUBS DE FORMIGÓ – SISTEMA UNITARI

	Tipus Velocitat
	AUR m/seg.
	AP m/seg.

	mínima
	0,60
	

	màxima
	3,00
	5,00


	TUBS DE FORMIGÓ – SISTEMA SEPARATIU

	Tipus Velocitat
	AUR m/seg.
	AP m/seg.

	mínima
	0,60
	

	màxima
	3,00
	5,00


	TUBS DE P.V.C – SISTEMA  UNITARI

	Tipus Velocitat
	AUR m/seg.
	AP m/seg.

	mínima
	0,60
	

	màxima
	3,00
	5,00


	TUBS DE P.V.C – SISTEMA SEPARATIU

	Tipus Velocitat
	AUR m/seg.
	AP m/seg.

	mínima
	0,60
	

	màxima
	3,00
	5,00


L’Ajuntament posarà a disposició del projectista les dades dels quatre pluviòmetres que estan col·locats en el terme municipal de la ciutat de Girona, per tal de poder disposar pels càlculs, amb més precisió, de la intensitat de pluja pel càlcul de la xarxa en el sector considerat.

El projectista també haurà de justificar les accions que actuen sobre la xarxa i la seva incidència sobre els reforços a establir o no. Aquestes accions són: en els casos de col·lector de grans dimensions el pes propi del col·lector; l’acció de l’aigua que circula pel conducte en els casos dels col·lectors de grans dimensions; càrregues produïdes pel pes de les terres; les sobrecàrregues uniformement repartides que actuen en superfície i les sobrecàrregues de tràfic de la pròpia obra en segons quines fases de l’execució i amb l’obra acabada.

Els tubs de formigó de campana i de P.V.C, de la xarxa principal i ramals, estaran protegit per a tot el seu perímetre amb un gruix de 20 cm de pols de pedrera.

Els tubs de formigó en massa vibro-premsat  en unió encandellada es disposaran sempre una solera de formigó amb massa de 10 cm. de gruix  com a mínim, i la canonada es protegirà totalment fins a mig diàmetre.  L’anellat també es farà amb formigó en massa. El tipus de formigó serà HM-20/V/20I .

Si s’han de portar  a terme obres d’urbanització que modifiquin la xarxa o xarxes actuals, la nova xarxa contemplarà la connexió de tot el sistema que passa per la xarxa de vials, dels embornals i de les escomeses de les edificacions existents i l'anul·lació de tot el sistema anterior. 

Article 33. Control de qualitat i recepció de les obres de sanejament

Per tal de procedir al lliurament de les obres del sanejament, el projecte haurà d’incorporar un programa de control de qualitat i una relació dels assaigs a portar a terme durant l’execució de les obres.

Tots els tubs els tubs de formigó, amb un diàmetre igual o superior a 300 mm de diàmetre nominal interior, portaran enregistrat SN-HM o HA – Ø – data fabricació – classe resistent  - tipus de ciments emprats – marca del control o marca de certificació – sigles UNE 127-010

SN
=
tub per sanejament

HM
=
tub de formigó en massa

HA 
=
tub de formigó armat

Ø
=
diàmetre a ample nominal

Classe resistent
=
C-N, C-R, C-60, C-90, C-135, O C-180

· Si el Ø < 300 mm de diàmetre nominal interior, solament s’exigeix el marcat en un 5% dels tubs.

· Si els tubs venen empaquetats, s’exigirà a tots.

En la unió  amb junta de goma sintètica, aquesta estarà fabricada amb elastomers a base de neopré.

Aquests assaigs són els següents

	TUBS DE FORMIGONS PREFABRICATS (sanejament)

	CONTROL DEL MATERIAL PER A LONGITUDS <= A 100 M

	El fabricant facilitarà  els certificats acreditatius i justificatius

	CONTROL DE L’EXECUCIÓ PER A LONGITUDS <= A 100 M

	El fabricant facilitarà  els certificats acreditatius i justificatius

	CONTROL DEL MATERIAL PER A LONGITUDS > A 100 M

	              TIPUS D’ASSAIGS
	                      FREQÜÈNCIA

	Característiques geomètriques
	 el fabricant facilitarà la doc. Justificativa

inspec. del 10% dels tubs subministrats

	Trancament a flexió transversal
	 el fabricant facilitarà la doc. Justificativa

	Trancament a flexió longitudinal
	  el fabricant facilitarà la doc. Justificativa

	Resistència del formigó de l’element
	  el fabricant facilitarà la doc. justificativa             

	Estanqueïtat a l’aigua
	  el fabricant facilitarà la doc. Justificativa

	Absorció d’aigua
	  el fabricant facilitarà la doc. Justificativa

	Rugositat superfície interna dels tubs
	 el fabricant facilitarà la doc. Justificativa

inspec. del 10% dels tubs subministrats

	CONTROL DE L’EXECUCIÓ PER A LONGITUDS > A 100 M

	              TIPUS D’ASSAIGS
	                      FREQÜÈNCIA

	Característiques geomètriques
	  Ǿ <= 600 mm el 5 ‰ dels tubs

  600< Ǿ <=1200 mm el 3 ‰ dels tubs

  Ǿ> 1200 mm l’1 ‰ dels tubs

	Trancament a flexió transversal
	  Ǿ <= 600 mm el 5 ‰ dels tubs

  600< Ǿ <=1200 mm el 3 ‰ dels tubs

  Ǿ> 1200 mm l’1 ‰ dels tubs

	Trancament a flexió longitudinal
	  Ǿ <= 600 mm el 5 ‰ dels tubs

  600< Ǿ <=1200 mm el 3 ‰ dels tubs

  Ǿ> 1200 mm l’1 ‰ dels tubs

	Resistència del formigó de l’element
	  Ǿ <= 600 mm el 5 ‰ dels tubs

  600< Ǿ <=1200 mm el 3 ‰ dels tubs

  Ǿ> 1200 mm l’1 ‰ dels tubs

	Estanqueïtat a l’aigua
	  Ǿ <= 600 mm el 5 ‰ dels tubs

  600< Ǿ <=1200 mm el 3 ‰ dels tubs

  Ǿ> 1200 mm l’1 ‰ dels tubs

	Absorció d’aigua
	  Ǿ <= 600 mm el 5 ‰ dels tubs

  600< Ǿ <=1200 mm el 3 ‰ dels tubs

  Ǿ> 1200 mm l’1 ‰ dels tubs


El promotor aportarà, a part dels certificats del fabricant i dels resultats dels assaigs, la següent documentació i material:

a) Una cinta de vídeo, DVD o qualsevol tipus de suport electrònics que pugui aparèixer realitzada amb equip C.T., amb càmara de TV que comprengui la totalitat de la xarxa complementada amb un informe escrit amb fotografies adjuntes on hi figurin els trams inspeccionats, el número de pous inicials i finals dels referits trams, la seva pendent i els detalls fotogràfics ampliats de les singularitats, incidències i alteracions i/o pous, signats pels tècnics directors de les obres d’execució. La qualitat de les imatges tant en suport electrònic com en suport de paper ha de ser contrastada.  El promotor haurà d’informar a l’Ajuntament de la data de la realització dels controls visuals amb l’antelació necessària per permetre que els serveis tècnics de l’Ajuntament de Girona estiguin presents en el moment que s’efectuïn aquests treballs.

b) Tota la informació gràfica en format informàtic (CAD per exemple) en la que hi constin totes les dades de diàmetres, situació de pous de registre, cotes de les generatrius inferiors de les canonades. Ubicació en planta i alçat de totes les escomeses i diàmetres de les mateixes, quedant supeditada la recepció de la nova xarxa a la verificació “in situ” per part dels serveis tècnics de l’Ajuntament de Girona de les dades entregades  pel promotor.

c) La cota de sortida de tota la informació serà la del vèrtex més proper a la zona a urbanitzar i que serà facilitada per la Unitat Municipal d’Anàlisi Territorial de l’Ajuntament de Girona. A més a més es lliurarà la fórmula de càlcul d’ajustament de la poligonal.

CAPITOL V

INSPECCIÓ I CONTROL

Article 34. Funció inspectora

34.1.  La funció inspectora correspon a l’Ajuntament de Girona en l’àmbit del seu municipi.

34.2. En la seva condició d’administració competent i ens gestor del SPSAR de Girona, podrà exercir la funció inspectora de l’esmentat sistema.

34.3. En tot cas, correspon a l'Agència Catalana de l'Aigua l'alta inspecció del sistema públic de sanejament, així com del domini públic hidràulic quan als abocaments a la llera pública. En exercici d'aquesta facultat, podrà realitzar els controls, assaigs i anàlisis que consideri necessari, tot i informant a l'ens gestor corresponent. 

34.4. La realització d'anàlisis, preses de mostres i la col·laboració material en tasques d'inspecció podrà ser realitzada per mitjà d'entitats col·laboradores degudament acreditades.

Article 35. Objecte i inici de la inspecció

35.1. Poden ser objecte d'inspecció les activitats o instal·lacions els abocaments d'aigües residuals de les quals puguin afectar el sistema públic de sanejament i el seu funcionament. 

35.2. L'actuació inspectora s'inicia: 

a) D'ofici, com a conseqüència de la iniciativa de l'òrgan competent, de l'inspector quan apreciï un incompliment de les normes reguladores dels abocaments o per ordre superior. 

b) En virtut de denúncia. 

Article 36.  Facultats del personal inspector

36.1.  El personal inspector té atribuïdes les facultats següents: 

a) Accedir a les instal·lacions que generen aigües residuals. 

b) Accedir a la resta d'instal·lacions que, directament o indirectament, tinguin relació amb el procés de producció, tractament, evacuació o recirculació d'aigües residuals com arquetes, dipòsits, basses o d'altres, o que suposin un risc per al sistema, així com als documents i les instal·lacions relatives al subministrament, consum d'aigua i control de qualitat dels abocaments, i efectuar les anàlisis que consideri oportunes. 

c) Prendre mostres d'aigües residuals, així com d'aigües de procés relacionades amb l'abocament o per a la comprovació de les dades declarades per l'interessat davant l'Administració. 

d) Mesurar els cabals abocats. 

e) Prendre fotografies o altres tipus d'imatges gràfiques, sens perjudici del que disposa la normativa relativa al secret industrial i comercial i la propietat industrial. 

f) Requerir tota la informació i documentació que sigui necessària per al compliment de les seves funcions. 

36.2.  El resultat de les inspeccions i de les mostres que s'hi obtinguin s'ha de documentar en informe per a la pràctica de les actuacions que se'n derivin o per a la seva incorporació, si escau, a qualsevol expedient en tràmit. 

Article 37. Obligacions del personal inspector

El personal inspector resta obligat a: 

a) Informar a les persones interessades dels requisits que, de conformitat amb  aquesta Ordenança, han d'acomplir tots els abocaments. 

b) Observar el respecte i consideració deguts a les persones interessades. 

c) Identificar-se i acreditar-se davant del/de la titular de les instal·lacions inspeccionades, i posar en el seu coneixement l'objecte de les actuacions. 

d) Informar els interessats i interessades dels seus drets i deures en relació amb els fets objecte d'inspecció. 
e) Obtenir tota la informació necessària respecte dels fets objecte d'inspecció i de qui en té la seva responsabilitat. 

Article 38. Obligacions de la persona titular de les instal·lacions

La persona titular de les instal·lacions inspeccionades està obligada a col·laborar amb el personal inspector en el desenvolupament de les seves tasques, i en concret ha de: 

a) Permetre l'accés de l'inspector o inspectora i al personal col·laborador a les seves instal·lacions sense dilació

b) Subministrar la informació que li sigui requerida per l'inspector o inspectora. 

c)  Permetre la presa de mostres i la utilització dels instruments i aparells, inclosos els que l'empresa utilitzi amb finalitats d'autocontrol. 

Article 39. Pràctica de les actuacions

39.1.  Les actuacions inspectores s'han de realitzar en presència de la persona titular o de la representació de l'empresa. 

39.2. En absència de les persones indicades en l'apartat anterior, l'actuació inspectora s'ha de dur a terme amb qualsevol persona present a les instal·lacions, preferentment amb aquelles que exerceixin un càrrec directiu o un treball qualificat. 

39.3. La negativa o impossibilitat de la persona titular de les instal·lacions o de la seva representació d'estar present durant la pràctica de l'actuació inspectora no és obstacle per a la seva realització, si bé s'ha de fer constar aquesta circumstància en l'acta. 

Article 40. Documentació de les actuacions

40.1. Les actuacions practicades s'han de documentar en la corresponent acta estesa per l'inspector o inspectora actuant en la qual hi han de constar, com a mínim, els següents extrems: 

a) Dades de la persona interessada (nom, adreça i NIF). 

b) Dades de l'inspector o inspectora. 

c) Dades de l'objecte o activitat inspeccionada. 

d) Motiu de la inspecció. 

e) Signatura i segells identificatius de les parts implicades. 

f) Indicació de si se signa i/o es rebutja l'acta d'inspecció per part de la persona interessada. 

g) Indicació, quan hi hagi una presa de mostres, del precintat de la mostra, de si s'accepta o no la mostra contradictòria per part de la persona interessada, que s'informa a la mateixa de les analítiques que es duran a terme així com del procediment de l'anàlisi diriment. 

h) Altres dades obtingudes en la inspecció. 

40.2.  En el cas que el o la compareixent a l'acte d'inspecció es negui a firmar l'acta, l'inspector o inspectora hi ha de fer constar aquesta circumstància, autoritzar l'acta amb la seva signatura i lliurar còpia d'aquesta a la persona titular de l'empresa objecte d'inspecció o, en el seu defecte, a la persona compareixent. Si aquests es neguessin a rebre l'acta, s'hi ha de fer constar aquest fet. 

Article 41. La presa de mostres

41.1. La presa de mostres d'aigües residuals pot no dur-se a terme si el temps d'espera abans d'accedir a les instal·lacions és excessiu, a criteri de l'inspector o inspectora. 

41.2. La presa de mostres d'aigües residuals es pot dur a terme des de l'exterior de les instal·lacions en el cas d'obstaculització a les tasques inspectores. 

41.3. Les circumstàncies esmentades en els apartats anteriors s'han de fer constar en l'acta corresponent. 

Article 42. Procediment de presa de mostres

El procediment de presa de mostres s'ajusta a les determinacions següents: 


a) Punt de presa de mostres: en el cas d'abocaments al sistema, la mostra es pren de l'arqueta de registre abans de la connexió al clavegueram. En el cas de no disposar d'aquesta, la mostra es pren en el punt que l'inspector o inspectora consideri més adient. Tant en aquest cas, com en el cas de prendre mostres d'altres aigües diferents de l'abocament, s'ha de fer constar a l'acta d'inspecció el punt de presa de mostres i la naturalesa de les aigües mostrejades. 


b) Preparació de la mostra: per a l'obtenció de la mostra, es pren en un recipient una quantitat d'efluent suficient per permetre la presa d'una mostra inicial, una mostra bessona i una mostra diriment. El mostreig s'efectua emprant recipients de material adequat a les determinacions analítiques que es vulguin realitzar, d'acord amb la relació que figura en l'annex VI d'aquesta Ordenanca Decret. Els recipients s'esbandeixen prèviament amb el mateix efluent objecte de mostreig. Si s'utilitza un mostrejador automàtic per a la presa de la mostra, els recipients són esbandits amb aigua neta. 


c) Precintatge i identificació de les mostres: les mostres es precinten i s'identifiquen, i la mostra inicial i la mostra diriment resten en poder de l'inspector, una per efectuar les determinacions analítiques i l'altra per a la pràctica d'una eventual anàlisi diriment. L'inspector o inspectora lliura la mostra bessona a la persona titular de l'abocament, juntament amb les instruccions de conservació perquè aquest pugui procedir, si ho creu oportú, a la pràctica de l'anàlisi contradictòria i diriment. 

Article 43. Transport i conservació de les mostres

43.1.  Les mostres en poder de l'inspector o inspectora han de ser transportades protegides de la llum i de la calor i s'han de fer arribar, dins del termini de 72 hores, al laboratori corresponent per a la pràctica de l'analítica. 

43.2. En el cas que un laboratori rebi mostres per a la pràctica d'anàlisis contradictòries o diriments, les quals no hagin arribat degudament conservades, precintades, identificades i refrigerades, s'han de fer constar al llibre-registre de recepció i a l'informe de resultats, si es decideix practicar l'anàlisi, les deficiències observades. En aquest supòsit, el laboratori pot rebutjar la mostra si les deficiències impedeixen la correcta realització de l'anàlisi, circumstància que ha de ser notificada a l'ens gestor. 

Article 44. Centres d'anàlisi

44.1. Totes les determinacions analítiques llevat de les corresponents a la mostra diriment, s'han de dur a terme en un laboratori homologat i degudament acreditat  per a aquestes anàlisis específiques.

44.2. Per a la pràctica de l'anàlisi contradictòria, s'ha de presentar la mostra bessona al laboratori corresponent dins del termini màxim de les 72 hores següents a l'acte de presa de mostres per començar el procediment d'anàlisi dins de l'esmentat termini, el qual es pot reduir, de forma excepcional, a 24 hores, mitjançant indicació a l'acta d'inspecció. 

44.3. L'anàlisi de la mostra diriment que se sol·liciti dos mesos després de la presa de mostres no s'ha de dur a terme per motius de la conservació correcta de la mostra. Així mateix, per raó de la perdurabilitat de les mostres, l'administració competent podrà establir terminis més breus per a la sol·licitud de l'anàlisi de la mostra diriment. 

Article 45. Termini d'anàlisi i notificacions

45.1. El laboratori ha de lliurar els resultats de l'analítica a l'administració competent en el termini de vint dies a partir del lliurament de la mostra. El full en què constin els resultats de l'anàlisi de les mostres ha de contenir la indicació del mètode analític utilitzat per a cada determinació. L'administració competent pot requerir una descripció detallada del mètode d'anàlisi. 

45.2. L'administració competent comunica els resultats a la persona interessada. En cas d'anàlisis contradictòries, el laboratori ha de comunicar els resultats a la persona interessada i a l'administració competent. Si es tracta del mateix laboratori autor de l'analítica inicial, s'ha de comunicar aquesta circumstància a la persona interessada i a l'administració competent. 

45.3. La persona interessada pot sol·licitar els resultats analítics de la mostra inicial a l'administració competent, si no han estat notificats transcorreguts trenta dies des de la presa de mostres. Així mateix, pot sol·licitar la realització de la mostra diriment si els esmentats resultats no han estat notificats transcorreguts trenta-cinc dies des de la presa de mostres. 

45.4. Les despeses generades per la pràctica de l'anàlisi contradictòria són a càrrec de la persona interessada. Les generades per l'anàlisi diriment són a càrrec de l'Administració o de la persona interessada en funció que confirmin, respectivament, el resultat de l'anàlisi contradictòria o de la inicial, sense perjudici de les responsabilitats que corresponguin als laboratoris o establiments tècnics auxiliars de l'Administració, derivades de la seva actuació. 

CAPITOL VI

RÈGIM SANCIONADOR

Article 46. Infraccions

46.1. Són infraccions administratives les accions i les omissions tipificades i sancionades per la Llei 6/1999. 

46.2. Són infraccions lleus: 

a)  L'incompliment de les condicions establertes en el permís d'abocament, sempre que aquest no causi danys o perjudicis al sistema públic de sanejament o quan aquests danys no superin els 3.005,06 euros. 

b)  Les accions i les omissions de les quals derivin danys o perjudicis a la integritat o al funcionament del sistema públic de sanejament inferiors a 3.005,06 euros. 

c)  La realització d'obres o activitats que afectin el sistema públic de sanejament o el seu perímetre de protecció sense gaudir del preceptiu permís, sempre que no causin danys o perjudicis a les instal·lacions. 

d)  La desobediència dels requeriments de l'Administració en relació amb l'adequació d'abocaments o instal·lacions a les condicions reglamentàries, i també amb la remissió de dades i informacions sobre les característiques de l'efluent o les instal·lacions de tractament. 

e)  La manca de comunicació dels canvis de titularitat dels permisos. 

f)  L'incompliment de qualsevol obligació o prohibició establertes per aquest ordenança que no tingui atribuïda una altra qualificació. 

46.3. Són infraccions greus: 

a)  L'abocament al sistema efectuat sense comptar amb el permís corresponent. 

b)  Els abocaments prohibits per aquesta Ordenança aplicable al sistema públic de sanejament. 

c)  L'incompliment de les condicions establertes en el permís, sempre que causi danys o perjudicis a la integritat o al funcionament del sistema públic de sanejament superiors a 3.005,06 euros i fins a 15.025,30 euros. 

d)  Les accions i les omissions de les quals derivin danys o perjudicis a la integritat o al funcionament del sistema públic de sanejament superiors a 3.005,06 euros i fins a 15.025,30 euros. 

e)  L'obstaculització de la funció inspectora de l'Administració. 

f)  L'ocultació o el falsejament de dades determinants de l'atorgament del permís. 

g)  La manca de comunicació de les situacions de perill o emergència o l'incompliment de les prescripcions o les ordres de l'Administració derivades de situacions d'emergència. 

h)  La reincidència en la comissió de dues infraccions lleus. 

46.4. Són infraccions molt greus: 

a)  La comissió de qualsevol conducta tipificada com infracció greu, si causa danys o perjudicis a la integritat o al funcionament del sistema públic de sanejament superiors a 15.025,30 euros. 

b)  L'incompliment de les ordres de suspensió d'abocaments no autoritzats o abusius. 

c)  La reincidència en la comissió de dues infraccions greus. 

Article 47. Sancions

47.1. Les infraccions tipificades en l'article anterior poden ésser sancionades amb les multes següents: 

a)  Les infraccions lleus, multa de fins a 6.010,12 euros. 

b)  Les infraccions greus, multa d'entre 6.010,13 euros i 30.050,61 euros. 

c)  Les infraccions molt greus, multa d'entre 30.050,62 euros i 150.253,02 euros. 

47.2.  La imposició de les esmentades sancions correspon al president o presidenta de l’Ajuntament de Girona. 

47.3. Les sancions es graduen d'acord amb la gravetat del fet constitutiu de la infracció, considerant els danys i els perjudicis produïts, el risc objectiu causat als béns o a les persones, la rellevància externa de la conducta infractora, l'existència d'intencionalitat i la reincidència. En cap cas la imposició d'una sanció no pot ésser més beneficiosa per al responsable que el compliment de les obligacions infringides. 

Article 48. Danys i perjudicis al sistema públic de sanejament

48.1. La imposició de les sancions esmentades és independent de l'exigència a l'infractor o infractora de la reposició de la situació alterada al seu estat originari, així com amb la indemnització pels danys i perjudicis causats al sistema públic de sanejament. La reparació i reposició hauran d'executar-se per l'infractor al seu càrrec i dins el termini que se li assenyali. 

48.2. Si l'infractor o infractora no ha executat en el termini assenyalat les obres que se li ordenen, l'ens gestor les durà a terme de forma subsidiària. 

48.3. Els danys causats als elements que integren el sistema públic de sanejament, siguin conseqüència de descàrregues accidentals o d'una conducta infractora, es determinen segons el càlcul de valoració de danys i d'acord amb qualsevol dels dos criteris establerts a l'annex VIII del Decret 130/2003, de 13 de maig, Reglament dels Serveis Públics de Sanejament.

Article 49. Procediment

49.1. El procediment administratiu sancionador s'ha de tramitar d'acord amb el que disposen la Llei 6/1999 i la normativa sobre procediment sancionador previst per la legislació de règim local, i s'ha d'ajustar als principis establerts per la legislació vigent de règim jurídic de les administracions públiques i del procediment administratiu comú. 

Article 50. Mesures cautelars

50.1. Amb independència de l’anterior règim sancionador,  es poden adoptar les mesures següents: 

a)  Ordenar la suspensió provisional dels treballs d'execució d'obres o instal·lacions que contradiguin les disposicions d'aquesta ordenança o siguin indegudament realitzats. 

b)  Requerir a l'usuari o usuària perquè, dins el termini que se li assenyali, introdueixi les mesures tècniques necessàries que garanteixin el compliment de les prescripcions d'aquesta ordenança. 

c)  Ordenar a l'usuari o usuària que, en el termini que se li fixi, introdueixi en les obres o instal·lacions realitzades les rectificacions precises per ajustar-les a les condicions del permís o a les disposicions d'aquesta ordenança. 

d)  Ordenar a l'usuari o usuària que, en el termini que se li indiqui, procedeixi a la reparació i reposició de les obres i instal·lacions al seu estat anterior i a la demolició d'allò que fos indegudament construït o instal·lat. 

e)  Impedir els usos indeguts de les instal·lacions per al que no s'ha obtingut permís o que no s'ajusten a les condicions del mateix o a les disposicions de la present  ordenança.

f)  Ordenar la clausura o precintat de les instal·lacions d'abocament en el cas que no sigui possible tècnicament o econòmicament evitar el dany mitjançant les oportunes mesures correctores. 

50.2. Les mesures esmentades en el paràgraf anterior d'aquest article poden ser adoptades, amb caràcter de cautelars i a reserva de la resolució definitiva que s'adopti, simultàniament a la incoació del procediment sancionador, en qualsevol moment de la seva instrucció, i mantenir-se de manera contínua. 

50.3. Les xarxes de clavegueram de les noves urbanitzacions, executades sense observar el requisits i característiques del projecte tècnic de sanejament derivat de l’aplicació d’aquesta ordenança, no seran recepcionades per l’Ajuntament de Girona i s’actuarà de conformitat amb allò previst per la legislació urbanística.

Disposicions Transitòries

Primera

En el termini de dotze mesos següents a l’entrada en vigència d’aquesta ordenança totes les finques hauran d’estar connectades al sistema públic de sanejament d’aigües residuals (SPSAR), en virtut del caràcter d’ús obligatori de la xarxa de sanejament establert a l’article 8è. d’aquesta ordenança, amb independència de que disposin d’una fossa sèptica i de que sigui necessària la modificació de les instal·lacions interiors de desguàs de la finca.

En el supòsit que el desguàs de la finca es realitzes a cel obert o a una llera pública, el termini de connexió al sistema de sanejament serà immediat, previ requeriment formulat per l’Ajuntament.

S’exceptuen d’aquestes obligacions anteriors aquelles finques situades en zones mancades de xarxa de sanejament, les quals hauran de depurar obligatòriament les seves AR, abocant les AP a cel obert.

Segona

· Permís d’abocament al sistema

En el termini de dotze mesos següents a l’entrada en vigència d’aquesta ordenança, totes les activitats productores d’ARND, que no disposin de permís d’abocament al sistema de sanejament, o les que hagin modificat les seves instal·lacions, hauran de regularitzar aquesta situació i obtenir el corresponent permís d’abocament d’acord amb les determinacions d’aquesta ordenança, sense perjudici d’aquelles activitats que per les seves característiques vinguin obligades a la seva adequació a la Llei 3/1998, de 27 de febrer, de la intervenció integral de l’Administració ambiental, que hauran de fer-ho en els terminis derivats de l’aplicació d’aquesta normativa ambiental i la del seu desplegament.

· Arqueta de registre

En el termini de dotze mesos següents a l’entrada en vigència d’aquesta ordenança, tots els obligats per ella, hauran de tenir construïda l’arqueta de registre, en les condicions determinades per aquesta ordenança.

Disposició Final

Les fitxes determinades en l’annex IV d’aquesta Ordenança, seran susceptibles d’actualització en virtut dels seguiments tècnics i de qualitat en cada normativa. Les actuacions seran objecte d’aprovació per part de l’òrgan competent de l’Ajuntament de Girona.

Disposició Derogatòria
Amb l’entrada en vigència d’aquesta ordenança queda derogada l’Ordenança municipal sobre l’ús del sistema de sanejament a Girona  fins ara vigent.

ANNEXOS:
Annex I. Substàncies prohibides

a) Matèries sòlides o viscoses en quantitats, o grandàries tals que, per si soles o per integració amb unes altres, produeixin obstruccions o sediments que impedeixin el correcte funcionament del sistema o dificultin els treballs de la seva conservació o manteniment. 

b) Dissolvents o líquids orgànics immiscibles en aigua, així com els combustibles i els líquids inflamables. 

c) Olis i greixos flotants. 

d) Substàncies sòlides potencialment perilloses. 

e) Gasos o vapors combustibles inflamables, explosius o tòxics o procedents de motors d'explosió. 

f) Matèries que, per raons de la seva naturalesa, propietats i quantitats, per si mateixes o per integració amb unes altres, originin o puguin originar: 

1. Qualsevol tipus de molèstia pública. 

2. La formació de barreges inflamables o explosives amb l'aire. 

3. La creació d'atmosferes molestes, insalubres, tòxiques o perilloses que impedeixin o dificultin el treball del personal encarregat de la inspecció, neteja, manteniment o funcionament del sistema públic de sanejament. 

g) Matèries que, per si mateixes o a conseqüència de processos o reaccions que tinguin lloc dintre de la xarxa, tinguin o adquireixin qualsevol propietat corrosiva capaç de fer mal o deteriorar els materials del sistema públic de sanejament o perjudicar al personal encarregat de la neteja i conservació. 

h) Residus de naturalesa radioactiva. 

i) Residus industrials o comercials que, per les seves concentracions o característiques tòxiques o perilloses requereixin un tractament específic i/o control periòdic dels seus efectes nocius potencials. 

j) Els que per si mateixos o a conseqüència de transformacions químiques o biològiques que es puguin produir a la xarxa de sanejament donin lloc a concentracions de gasos nocius en l'atmosfera de la xarxa de clavegueram superiors als límits següents: 

Diòxid de carboni: 15.000 parts per milió. 

Diòxid de sofre: 5 parts per milió. 

Monòxid de carboni: 25 parts per milió. 

Clor: 1 part per milió. 

Sulfhídric: 10 parts per milió. 

Cianhídric: 4,5 parts per milió. 

k) Residus sanitaris definits en el Decret 27/1999, de 9 de febrer, de la gestió dels residus sanitaris. 

l) Residus procedents de sistemes de pretractament, de tractament d'aigües residuals, siguin quines siguin les seves característiques. 

m) Residus d'origen pecuari. 

Annex II. Límits dels abocaments

Les limitacions d'aquest annex  seran d’aplicació a partir del 29 de maig de 2005 i s'han establert en atenció a: 

a) La capacitat i utilització del sistema públic de sanejament. 

b) La fixació de límits d'abocament per als sistemes segons la Directiva 91/271/CEE 

c) La Directiva 76/464 i la resta de directives de desenvolupament i el Reial decret 995/2000.
d) La protecció del medi receptor. 
Bloc 1: paràmetres tractables a les EDAR i amb impacte poc significatiu sobre els objectius de qualitat del medi receptor: 

V=valor límit; U=unitats 

	Paràmetres
	V
	U
	 

	T (ºC)
	40
	ºC
	 

	PH (interval)
	6-10
	pH
	 

	MES (Matèries en suspensió)
	500
	mg/l
	 

	DBO5 
	750
	mg/l
	O2

	DQO
	1.500
	mg/l
	O2

	Olis i greixos
	200
	mg/l
	 

	Clorurs
	2.500
	mg/l
	Cl-

	Conductivitat
	6.000
	uS/cm
	 

	Diòxid de sofre
	15
	mg/l
	SO2

	Sulfats
	1.000
	mg/l
	SO42-

	Sulfurs totals
	1
	mg/l
	S2-

	Sulfurs dissolts
	0,3
	mg/l
	S2-

	Fòsfor total
	50
	mg/l
	P

	Nitrats
	100
	mg/l
	NO3-

	Amoni
	60
	mg/l
	NH4+

	Nitrogen orgànic i amoniacal (1)
	90
	mg/l
	N


Bloc 2: paràmetres contaminants difícilment tractables a les EDAR i amb significatiu impacte sobre els objectius de qualitat del medi receptor i els usos potencials de les aigües depurades: 

V=valor límit; U=unitats 

	Paràmetres
	V
	U
	 

	Cianurs
	1
	mg/l
	CN-

	Índex de fenols
	2
	mg/l
	C6H5OH

	Fluorurs
	12
	mg/l
	F-

	Alumini
	20
	mg/l
	Al

	Arsènic
	1
	mg/l
	As

	Bari
	10
	mg/l
	Ba

	Bor
	3
	mg/l
	B

	Cadmi
	0,5
	mg/l
	Cd

	Coure
	3
	mg/l
	Cu

	Crom hexavalent
	0,5
	mg/l
	Cr (VI)

	Crom total
	3
	mg/l
	Cr

	Estany
	5
	mg/l
	Sn

	Ferro
	10
	mg/l
	Fe

	Manganès
	2
	mg/l
	Mn

	Mercuri
	0,1
	mg/l
	Hg

	Níquel
	5
	mg/l
	Ni

	Plom
	1
	mg/l
	Pb

	Seleni
	0,5
	mg/l
	Se

	Zinc
	10
	mg/l
	Zn

	MI (Matèries inhibidores)
	25
	Equitox
	 

	Color
	 
	Inapreciable en dilució 1/30
	 

	Nonilfenol
	1
	mg/l
	NP

	Tensioactius aniònics (2)
	6
	mg/l
	LSS

	Plaguicides totals
	0,10
	mg/l
	 

	Hidrocarburs aromàtics policíclics
	0,20
	mg/l
	 

	BTEX (3)
	5
	mg/l
	 

	Triazines totals
	0,30
	mg/l
	 

	Hidrocarburs
	10
	mg/l
	 

	AOX (4)
	2
	mg/l
	Cl

	Cloroform
	1
	mg/l
	Cl3CH

	1,2 Dicloroetà
	0,4
	mg/l
	Cl2C2H4

	Tricloroetilè (TRI)
	0,4
	mg/l
	Cl3C2H

	Percloroetilè (PER)
	0,4
	mg/l
	Cl4C2

	Triclorobenzè
	0,2
	mg/l
	Cl3C6H3

	Tetraclorur de carboni
	1
	mg/l
	Cl4C

	Tributilestany
	0,10
	mg/l
	 


1. Nitrogen amoniacal + orgànic determinat d'acord amb el mètode Kjeldahl. 

2. Substàncies actives amb el blau de metilè expressades com lauril sulfat sòdic (LSS). 

3. Suma de benzè, toluè, etilbenzè i xilè. 

4. Es podran contemplar valors superiors d'AOX en aquells casos on es compleixin els valors d'organoclorats individualitzats de la taula de referència. 

Qualsevol compost inclòs a la legislació indicada, tot i que no figuri a la present taula podrà ser objecte de limitació d'abocament. 

Annex III. Sol·licitud de permisos d’abocament

1  Sol·licitud de permís d'abocament: nom, domicili social, adreça de l'establiment, telèfon, districte postal, localitat, NIF. Característiques de l'activitat o activitat, cabals d'aigües residuals a abocar en m3/any i m3/dia i nom de l'EDAR on es tractaran les aigües residuals. 

2  Projecte tècnic de legalització d'obres que s'haurà de presentar per triplicat i que inclourà: 

2.1  Antecedents. 

Objecte: obtenció del permís d'abocament o la seva revisió. En aquest darrer cas s'haurà de presentar fotocòpia del permís de què es disposi. 

Característiques de la localització i emplaçament de l'empresa. 

Punt de connexió al sistema. 

2.2  Memòria descriptiva. 

Dades de producció: indicació de l'activitat desenvolupada, matèries primeres emprades i productes resultants amb expressió de la producció en t/any. 

Processos industrials. 

Balanç d'aigües: font d'abastament, títol concessional, cabal abastat, distribució d'aquest en el procés industrial i cabal abocat. 

Característiques dels efluents: cal indicar per cada punt d'abocament les característiques analítiques de les aigües abocades. 

2.3  Memòria tècnica de les instal·lacions de tractament. 

Sistemes i unitats de tractament: descripció del sistema de tractament existent o en projecte amb indicació dels càlculs hidràulics de dimensionament del sistema de tractament (volums, temps de retenció...); descripció detallada dels equips instal·lats, potències de bombament, tipus de material de construcció; mesures de seguretat per evitar abocaments accidentals i els instruments de control que es proposin, proposta de seguiment i control de la qualitat dels efluents abocats, producció i destinació dels residus. 

Plànols de situació del municipi, escala 1:50.000; de situació general de l'establiment, escala 1:5.000; detall de l'establiment, escala 1:1.000 ; la planta i alçat del sistema de depuració escala 1:100. 

2.4  En el cas que les instal·lacions de tractament ocupin terrenys propietat de tercers s'haurà d'acompanyar l'autorització expressa de la propietat dels esmentats terrenys. 

2.5  En el supòsit que l'exercici d'una activitat comporti la utilització de tancs d'emmagatzematge soterrats, s'haurà de presentar un estudi d'avaluació dels efectes mediambientals que inclourà l'avaluació de les condicions hidrogeològiques de la zona afectada, eventual poder depurador del sòl i del subsòl i riscos de contaminació. També hi haurà de constar la proximitat de captacions d'aigua, en particular les destinades a abastament o usos domèstics, així com les precaucions tècniques que s'adoptin per evitar la percolació i infiltració d'hidrocarburs. 

2.6 El Pla d'autoprotecció del sistema d'acord amb la legislació sectorial aplicable. 

Annex IV. Fitxes tècniques per a instal·lació i manteniment de xarxa

http://www.ajuntament.gi/ajuntament/ordenances/sanitat/fitxes_tecniques_sanejament.pdf 

